ddrg/super_eurlex huggingface dataset:
KIRJALLINEN KYSYMYS E-3417/00 esittäjä(t): Jonas Sjöstedt (GUE/NGL) komissiolle. Komission IT-pääosaston henkilöstönimitykset.



Virallinen lehti nro 174 E , 19/06/2001 s. 0051 - 0052



KIRJALLINEN KYSYMYS E-3417/00 esittäjä(t): Jonas Sjöstedt (GUE/NGL) komissiolle (7. marraskuuta 2000) Aihe: Komission IT-pääosaston henkilöstönimitykset Svenska Dagbladet -päivälehden 18. marraskuuta 1999 ilmestyneen numeron mukaan on olemassa selvä yhteys pääjohtajan kansalaisuuden ja komission IT-pääosaston avainjohtohenkilöiden välillä. Ranskalaisen pääjohtajan Robert Verruen johtaman pääosasto XIII:n ylemmistä johtohenkilöistä useampi kuin joka viides oli ranskalainen. Lisäksi kävi ilmi, että muihin kansalaisuuksiin kuuluvat virkamiehet eivät olleet edenneet virkaurallaan yhtä nopeasti kuin ranskalaiset. On esitetty epäilyksiä, että ranskalaisten vallattua IT-pääosaston johtopaikat on ranskalaisten yritysten kuten Alcatelin, Bellin ja France Telecomin helpompi saada äänensä kuuluviin tietotekniikkaa, televiestintää ja viestintää koskevissa kysymyksissä. Jakaako komissio kyseiset pelot ja mihin toimiin se aikoo ryhtyä varmistaakseen pääosasto XIII:n johtopaikkojen tasaisemman jakautumisen jäsenvaltioiden kesken? Erkki Liikasen komission puolesta antama vastaus (20. joulukuuta 2000) Nimittäessään virkamiehiä komissio toimii yksinomaan komission edun mukaisesti eikä ota huomioon hakijoiden kansalaisuutta. Tämän periaatteen noudattamisen takaavat henkilöstösäännöt. Lisäksi komissio katsoo, että tärkein huomioon otettava seikka nimitysten yhteydessä on hakijoiden pätevyys ja että tasapaino unionin eri kansallisuuksien välillä kaikilla hierarkian tasoilla on välttämätöntä, sillä se heijastaa yhteisön julkisen hallinnon kulttuurista rikkautta ja yhteenkuuluvuutta. Komission virkamiehet suorittavat tehtävänsä täysin henkilöstösääntöjen mukaisesti. Henkilöstösäännöissä määrätään, että virkamiehen on suoritettava tehtävänsä ja toimittava ainoastaan yhteisöjen edun mukaisesti; virkamies ei saa pyytää eikä ottaa vastaan ohjeita miltään hallitukselta, viranomaiselta, organisaatiolta tai toimielimensä ulkopuoliselta henkilöltä. Komissio haluaa kiinnittää parlamentin jäsenen huomiota vastikään julkaistuihin hyvää hallintotapaa koskeviin toimintasääntöihin, joita Euroopan komission henkilöstön on noudatettava suhteissaan yleisöön. Toimintasäänöissä määrätään seuraavaa: Henkilöstö toimii kaikissa tilanteissa objektiivisesti ja tasapuolisesti yhteisön ja yleisen edun hyväksi. Henkilöstön jäsenet toimivat itsenäisesti komission määrittelemän politiikan rajoissa eivätkä saa koskaan antaa henkilökohtaisten tai kansallisten etujen tai poliittisen painostuksen vaikuttaa toimintaansa.
KIRJALLINEN KYSYMYS E-3769/00 esittäjä(t): Emmanouil Bakopoulos (GUE/NGL) komissiolle. Onnettomuudet EU:ssa.



Virallinen lehti nro 174 E , 19/06/2001 s. 0138 - 0139



KIRJALLINEN KYSYMYS E-3769/00 esittäjä(t): Emmanouil Bakopoulos (GUE/NGL) komissiolle (4. joulukuuta 2000) Aihe: Onnettomuudet EU:ssa Itävallan Kaprunissa tapahtuneen murheellisen onnettomuuden johdosta, jossa yli 150 ihmistä menetti henkensä traagisissa olosuhteissa, ja ottaen huomioon, että vastaavia onnettomuuksia esiintyy yhä tiheämmin, mitä konkreettisia toimia komissio aikoo toteuttaa mahdollisimman pian suojellakseen ihmisiä, jotka kulkevat eurooppalaisten tunnelien kautta joko maanteitse tai rautateitse? Loyola de Palacion komission puolesta antama vastaus (9. tammikuuta 2001) Kaprunin kaapelijunan 11. marraskuuta 2000 tapahtuneen palon johdosta komissio on arvioimassa uudelleen, mitä toimenpiteitä yhteisö voisi toteuttaa tie- ja rautatietunnelien turvallisuuden parantamiseksi. Tähän mennessä on tullut selväksi, että tunnelien turvallisuustaso vaihtelee huomattavasti tunnelin pituuden ja muodon, varustuksen, käyttötapojen sekä liikenteen määrän ja muodon mukaan. On ensi sijassa tunneleista suoraan vastaavien viranomaisten vastuulla laatia säännöllisesti uusi arvio tunnelien turvallisuudesta ja ryhtyä toimenpiteisiin turvallisuuden pitämiseksi korkeatasoisena. Euroopan yhteisö voi tuoda lisäarvoa kolmella alalla. Teknisellä puolella yhteisö voi välttäen päällekkäisyyksiä sellaisten kansainvälisten organisaatioiden toiminnan kanssa kuin Kansainvälinen tiejärjestö, Yhdistyneiden kansakuntien Euroopan talouskomissio ja Taloudellisen yhteistyön ja kehityksen järjestö OECD ottaa käyttöön tunnelien kattavan arviointimenettelyn, jossa otetaan huomioon kaikki turvallisuustasoa määrittävät tekijät, ja kannustaa parantamaan joidenkin tunnelihankkeiden turvallisuutta sanelematta kuitenkaan yksityiskohtaisesti, mitä muutoksia niihin on tehtävä. Komissio tarkastelee parhaillaan myös, olisiko aiheellista luoda uusia tunneleita koskeva Euroopan tason sääntelykehys. Mitä tulee tunnelien käyttöön, on tärkeää, että tunneleihin asennetaan pian automaattiset vaaratilanteiden ja onnettomuuksien havaitsemisjärjestelmät sekä automaattiset hälytysjärjestelmät kulkuneuvoja varten ja palonsammutusjärjestelmät. Tutkimustyötä on jatkettava, ja yhteisön ohjelmaa tullaan hyödyntämään tutkimuksen edistämiseksi. Taloudellisesta näkökulmasta suurilla läpikulkutunneleilla on yhteisön laajuista merkitystä. On luonnollista, että yhteisö osallistuu näiden tunnelien turvallisuutta parantavien töiden rahoitukseen käytettävissä olevista, tarkoitukseen sopivista varoista. Osa Euroopan laajuisten liikenneverkkojen budjetista voitaisiin osoittaa vanhimpien tunnelien parannustöihin.
KIRJALLINEN KYSYMYS E-3862/00

esittäjä(t): Concepció Ferrer (PPE-DE) komissiolle

(8. joulukuuta 2000)

Aihe: Markkinoiden avaaminen kolmansille maille

Euroopan unioni on hyväksynyt joukon toimia, joiden tarkoituksena on vapauttaa 65:n tekstiili- ja vaatetustuotteiden luokan tuonti Maailman kauppajärjestön muista jäsenmaista, saattaakseen päätökseen tekstiili- ja vaatetustuotteista tehdyn sopimuksen kolmannen vaiheen.

Näiden toimien lisäksi kolmansien maiden kanssa on aloitettu neuvottelut niiden markkinoiden avaamiseksi entistä enemmän ja EU:n ja kolmansien maiden kauppavaihdon tasapainon varmistamiseksi.

Voisiko komissio kertoa, mitä toimenpiteitä on käytännössä ehdotettu mainitun markkinoiden avoimuuden lisäämiseksi?

Pascal Lamyn komission puolesta antama vastaus

(25. tammikuuta 2001)

Ehdottaessaan neuvostolle luetteloa tuotteista, jotka on tarkoitus sisällyttää Maailman kauppajärjestön (WTO) tekstiili- ja vaatetustuotteista tehdyn sopimuksen kolmanteen vaiheeseen komission kantana oli, että koska vietävien yhteisön tekstiili- ja vaatetustuotteiden pääsy yhteisön ulkopuolisten maiden markkinoille ei ole parantunut, kolmannen vaiheen vapauttamisen ei pitäisi olla laajempaa kuin mitä tekstiili- ja vaatetustuotteista tehdyssä sopimuksessa määrätään. Tästä syystä useita kaikkein arimpien tuotteiden kiintiöitä on säilytetty, mutta samalla kuitenkin tarkastellaan mahdollisuutta jatkaa vapauttamista, mikäli yhteisön pääsy yhteisön ulkopuolisten maiden tekstiili- ja vaatetusmarkkinoille paranee.

Ratkaistakseen puutteellista markkinoille pääsyä koskevan ongelman neuvosto hyväksyi samanaikaisesti komissiolle tarkoitetut yhteisön ulkopuolisten maiden kanssa markkinoille pääsystä käytäviä, molempia osapuolia hyödyttäviä kahdenvälisiä neuvotteluja koskevat ohjeet. Neuvottelut saattaisivat parantaa kahdenvälisesti yhteisön ulkopuolisten maiden pääsyä yhteisön markkinoille siten, että kyseinen pääsy olisi laajempaa kuin mitä kolmannen vaiheen vapauttaminen edellyttää.

Komissio on julkisesti kehottanut kaikkia tekstiilituotteita vieviä WTO:n jäseniä ilmaisemaan halunsa osallistua kyseisiin markkinoille pääsyä koskeviin neuvotteluihin, ja useat niistä ovat jo ilmaisseet kiinnostuksensa neuvotteluihin.

Tähän mennessä komission on onnistunut neuvotella ja parafoida sopimus Sri Lankan kanssa. Joulukuun 5. päivänä 2000 parafoidun sopimuksen mukaisesti Sri Lanka alentaa yhteisöstä tuotaviin tekstiilituotteisiin soveltamiaan tullejaan ja sitoo ne, ja yhteisö puolestaan keskeyttää neljän Sri Lankasta yhteisöön tuotavia tekstiilituotteita koskevan kiintiön soveltamisen.

Kolme muuta maata on ilmaissut kiinnostuksensa, ja komissio käy parhaillaan alustavia keskusteluja näiden maiden kanssa.
KIRJALLINEN KYSYMYS E-3768/00 esittäjä(t): Emmanouil Bakopoulos (GUE/NGL) neuvostolle. Denktashin lausunto.



Virallinen lehti nro 235 E , 21/08/2001 s. 0008 - 0009



KIRJALLINEN KYSYMYS E-3768/00 esittäjä(t): Emmanouil Bakopoulos (GUE/NGL) neuvostolle (1. joulukuuta 2000) Aihe: Denktashin lausunto Marraskuun 20. päivänä 2000 päättyi Kyproksen kysymyksen ratkaisemisesta käytävien neuvottelujen viideskin kierros, ja jälleen kerran tuloksitta. Tarkemmin sanottuna Rauf Denktash luonnehti YK:n kantaa asiaan mahdottomaksi hyväksyä. Kun otetaan huomioon tämä hänen lausuntonsa sekä hänen saksalaisessa Spiegel-aikakauslehdessä 6.11.2000 esittämänsä lausunto, jonka mukaan Kyproksen mahdollisesta liittymisestä Euroopan unioniin seuraa verinen sota, kuinka neuvosto aikoo vastata näihin Rauf Denktashin provosoiviin lausuntoihin? Yhteinen vastaus kirjallisiin kysymyksiin E-3621/00, E-3767/00 ja E-3768/00 (14. toukokuuta 2001) Neuvosto muistuttaa siitä, että se antaa varauksettoman tukensa YK:n pääsihteerin pyrkimyksille löytää ratkaisu ja katsoo, että Yhdistyneet Kansakunnat on foorumi, jossa kysymykseen voidaan löytää yleinen, oikeudenmukainen ja kestävä ratkaisu. Neuvosto on äskettäin vahvistanut kantansa YK:n pääsihteerin yrityksiin löytää ratkaisu konfliktiin sekä Eurooppa-neuvostossa että tavanomaisissa istunnoissaan. Nizzan Eurooppa-neuvosto 7.9. joulukuuta 2000 suhtautui myönteisesti Yhdistyneiden Kansakuntien pääsihteerin pyrkimyksiin, jotka koskevat kokonaisratkaisuun pääsemistä Kyproksen ongelmassa YK:n turvallisuusneuvoston päätöslauselmia noudattaen ja joulukuussa 1999 aloitetun prosessin saattamista myönteiseen päätökseen, ja antoi niille täyden tukensa. Se vetosi kaikkiin osapuoliin, jotta ne osallistuisivat näihin pyrkimyksiin. Neuvosto pääsi 4. joulukuuta 2000 poliittiseen yhteisymmärrykseen siitä, että Turkin liittymiskumppanuuden lyhyen aikavälin tavoitteisiin (2001) sisällytetään seuraava, kohdassa Vahvistettu poliittinen vuoropuhelu ja poliittiset arviointiperusteet oleva viittaus Kyproksen kysymykseen: Helsingin päätelmien mukaisesti Turkin on poliittisen vuoropuhelun yhteydessä tuettava voimakkaasti YK:n pääsihteerin ponnisteluja saattaa onnistuneesti päätökseen Kyproksen ongelman kokonaisvaltaiseen ratkaisuun tähtäävä prosessi, johon Helsingin päätelmien 9 a kohdassa viitataan. Tammikuun 2001 lopussa oli määrä aloittaa epäsuorat neuvottelut, mutta sitä ei kuitenkaan voitu tehdä Kyproksen turkkilaispuolueen poissaolon vuoksi. Neuvosto toivoo edelleen, että neuvottelukierros voitaisiin järjestää suunnitelmien mukaisesti ja että siinä päästäisiin myönteiseen tulokseen. Kyproksen ilmatilan loukkausta ei ole otettu esille neuvostossa. Neuvosto muistuttaa, että YK:n turvallisuusneuvosto vaatii 12. maaliskuuta 1975 antamassaan päätöslauselmassa N:o 367 Kyproksen tasavallan alueellisen koskemattomuuden kunnioittamista.
KIRJALLINEN KYSYMYS E-2732/00 esittäjä(t): Christopher Huhne (ELDR) neuvostolle. Neuvoston kokoontuminen salassa.



Virallinen lehti nro 163 E , 06/06/2001 s. 0005 - 0006



KIRJALLINEN KYSYMYS E-2732/00 esittäjä(t): Christopher Huhne (ELDR) neuvostolle (3. elokuuta 2000) Aihe: Neuvoston kokoontuminen salassa Kokoontuuko neuvoston lisäksi mikään muu lainsäädäntöelin salassa? Vastaus (12. helmikuuta 2001) Neuvoston työjärjestyksen 6 artiklan ensimmäisen kohdan nojalla jollei neuvosto(1) toisin päätä, neuvoston käsittelyjä koskee salassapitovelvollisuus. Julkisten keskustelujen järjestämisestä tietyissä tapauksissa on säädetty kyseisen työjärjestyksen 8 artiklassa ja 9 artiklassa säädetään säännöistä, joilla mahdollistetaan keskustelujen julkistaminen monissa tapauksissa. Neuvosto ei voi vastata muiden lainsäädäntöelinten osalta, joihin arvoisa parlamentin jäsen kysymyksessään viittaa, ja muistuttaa arvoisalle parlamentin jäsenelle, että neuvostolla on kahdenlaisia tehtäviä, lainsäädännöllisiä ja poliittisia. Tämä kaksitahoisuus erottaa neuvoston muista toimielimistä. Kun neuvosto toimii lainsäätäjän ominaisuudessaan, neuvoston jäsenten äänestystulokset ja -selitykset sekä neuvoston pöytäkirjaan merkityt lausumat julkistetaan. Tämä koskee laajasti ottaen neuvoston päätöksentekoon liittyviä asiakirjoja silloin, kun neuvosto toimii lainsäätäjän roolissa. Neuvoston julkinen asiakirjahakemisto, johon voi tutustua Internetin välityksellä, mahdollistaa sen, että kyseessä olevat asiakirjat voidaan tunnistaa helposti ja sen, että kyseiseen asiakirjahakemistoon voidaan jättää pyyntöjä saada tutustua asiakirjoihin neuvoston päätöksen 93/731/EY mukaisesti. (1) EYVL L 149, 23.6.2000, s. 21.
KIRJALLINEN KYSYMYS E-3992/00 esittäjä(t): Jonas Sjöstedt (GUE/NGL) komissiolle. Tykinlaukausten kieltäminen.



Virallinen lehti nro 174 E , 19/06/2001 s. 0210 - 0210



KIRJALLINEN KYSYMYS E-3992/00 esittäjä(t): Jonas Sjöstedt (GUE/NGL) komissiolle (21. joulukuuta 2000) Aihe: Tykinlaukausten kieltäminen Ruotsin hallitus ehdotti lokakuun lopussa 2000, että nk. tykinlaukaukset kielletään kokonaan. Tykinlaukaukset ovat valmisteita, joiden ominaisuutena on yksinomaan tykinlaukausta muistuttava ääni, kun ilotulitteet sisältävät myös valopanoksen. Ilotulitteiden osalta Ruotsin hallitus aikoo nostaa ikärajan 15 vuodesta 18 vuoteen. Onko tykinlaukausten täydellinen kieltäminen sopusoinnussa tavaroiden vapaan liikkuvuuden kanssa sisämarkkinoilla? Frederik Bolkesteinin komission puolesta antama vastaus (1. maaliskuuta 2001) Komissiolle ilmoitettiin Ruotsin lakiehdotuksesta teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY(1) mukaisesti. Komissio antoi huomautuksensa tästä lakiluonnoksesta, ja ne lähetettiin Ruotsin viranomaisille 10. lokakuuta 2000. Ruotsin viranomaisilta ei ole vielä saatu vastausta. Edellä mainituissa huomautuksissa komissio pyysi tietoja syistä, joiden perusteella yksinomaan tykinlaukausta muistuttavan äänen aiheuttavia ilotulitteita ehdotetaan kiellettäviksi, tehdäkseen EY:n perustamissopimuksen 2830 artiklaan (entiset 3036 artiklat) perustuvan arvionsa toimenpiteestä. Tätä taustaa vasten komissio ei voi tällä hetkellä antaa arviota Ruotsin lakiehdotuksesta. Komissiolla ei ole kuitenkaan aihetta muuttaa samassa asiassa 18. toukokuuta 2000 kysymykseen E-1798/00(2) antamassaan vastauksessa ilmaistua kantaansa. (1) EYVL L 204, 21.7.1998. (2) EYVL C 89 E, 20.3.2001, s. 88.
KIRJALLINEN KYSYMYS E-4155/00 esittäjä(t): Brigitte Langenhagen (PPE-DE) komissiolle. Kuoreen markkinointi ja hygieniaa koskevan EU:n asetuksen soveltaminen.



Virallinen lehti nro 187 E , 03/07/2001 s. 0149 - 0150



KIRJALLINEN KYSYMYS E-4155/00 esittäjä(t): Brigitte Langenhagen (PPE-DE) komissiolle (16. tammikuuta 2001) Aihe: Kuoreen markkinointi ja hygieniaa koskevan EU:n asetuksen soveltaminen Hygieniaa koskevassa EU:n asetuksessa säädetään, että yli 15 sentin pituisia kuoreita saa myydä vain puhdistettuina. Tämän pienen lohilajin markkinointi on tyrehtynyt lähes täysin, koska puhdistuksen aiheuttamat työkustannukset nostavat kuoreen hinnan niin korkeaksi, että tuote käy erittäin huonosti kaupaksi. 1. Onko komissio tietoinen, että kuore on Saksan rannikolla kansallisruoka ja että on periaatteessa yleisesti tunnettua, että kuore on puhdistettava ja suolattava ennen nauttimista? 2. Onko komissio tietoinen, että asetuksen säännösten tiukka tulkinta on johtanut Saksan satamissa siihen, että kuore käy erittäin huonosti kaupaksi ja että siihen erikoistuneiden kalastajien elinkeino on uhattuna? 3. Onko komissio tietoinen, että tätä asetusta sovelletaan muissa Euroopan satamissa löyhemmin? Mitä mieltä komissio on tästä aiheutuvasta kilpailun vääristymisestä? 4. Onko tehty ehdotuksia kyseisten kalastusyritysten ja niiden käyttämien jakeluketjujen olemassaolon turvaamiseksi? 5. Onko tehty ehdotuksia korvauksien maksamiseksi kyseisille kalastusyrityksille ja niiden käyttämille jakeluketjuille? Franz Fischlerin komission puolesta antama vastaus (28. helmikuuta 2001) Kalojen perkaamiseen sovelletaan neuvoston direktiiviä 91/493/ETY(1). Tämän direktiivin 3 artiklan 2 kohdassa säädetään, että jos sisälmysten poisto on teknisesti ja kaupalliselta kannalta mahdollista, se on tehtävä mahdollisimman nopeasti tuotteiden pyytämisen tai lastin purkamisen jälkeen. Arvoisan parlamentin jäsenen mainitsemista vaatimuksista ei säädetä yhteisön lainsäädännössä. (1) Neuvoston direktiivi 91/493/ETY, annettu 22 päivänä heinäkuuta 1991, terveyttä koskevista vaatimuksista kalastustuotteiden tuotannossa ja saattamisessa markkinoille, EYVL L 268, 24.9.1991.
KIRJALLINEN KYSYMYS P-4158/00 esittäjä(t): W.G. van Velzen (PPE-DE) komissiolle. Syrjintä matkapuhelinten käyttäjäsopimusten tekemisessä.



Virallinen lehti nro 174 E , 19/06/2001 s. 0242 - 0243



KIRJALLINEN KYSYMYS P-4158/00 esittäjä(t): W.G. van Velzen (PPE-DE) komissiolle (9. tammikuuta 2001) Aihe: Syrjintä matkapuhelinten käyttäjäsopimusten tekemisessä Sellaiset henkilöt, kuten Euroopan parlamentin jäsenet, jotka oleskelevat viikoittain muutamia päiviä muissa EU:n jäsenvaltioissa kuin siinä, missä he oleskelevat pysyvästi, eivät voi tietyissä jäsenvaltioissa (Belgia) tehdä matkapuhelimen käyttäjäsopimusta, koska heillä ei ole belgialaista henkilökorttia tai vuokrasopimusta. 1. Katsooko komissiokin tämän olevan henkilöiden, tavaroiden ja palvelujen vapaan liikkuvuuden vastaista, kuten Euroopan unionin perustamissopimuksessa on määrätty? 2. Katsooko komissio, että käyttäjäsopimuksen tekemiseen pitäisi riittää henkilöllisyyden tunnustaminen ja olemassa oleva pankki- tai postitili EU:n jäsenvaltiossa? 3. Mihin toimiin komissio aikoo ryhtyä tilanteen muuttamiseksi ja edistämään näin täydellistä vapaata liikkuvuutta EU:ssa tällä alalla? 4. Belgiassa toimii myös matkapuhelinyritys, joka vaatii ensin takuusumman, ja vasta kun asiakas on maksanut kolme kuukausittaista laskutuserää, hän voi soittaa Belgian lisäksi myös EU:n sisällä. a) Pitääkö komissio oikeutettuna, että matkapuhelinoperaattori estää tavallisen käyttäjäsopimuksen tehneen asiakkaan puhelut EU:n sisällä? Jos komissio ei pidä tätä oikeutettuna, mihin perustamissopimuksen määräyksiin tai direktiiveihin komission arvio perustuu? b) Mihin toimiin komissio voi ryhtyä näiden esteiden poistamiseksi? Frederik Bolkesteinin komission puolesta antama vastaus (21. helmikuuta 2001) Komissio kiinnittää huomiota ongelmaan, joka koskee sitä, että jäsenvaltioista peräisin olevat henkilöt, jotka työskentelevät muutaman päivän viikossa toisessa jäsenvaltiossa, eivät voi joissakin jäsenvaltioissa, kuten Belgiassa, tehdä matkapuhelimen käyttäjäsopimusta, koska heillä ei ole belgialaista henkilökorttia tai vuokrasopimusta. Komissio aikoo selvittää, johtuuko tilanne kaupallisesta käytännöstä kyseisten puhelinoperaattorien keskuudessa vai kyseisten jäsenvaltioiden kansallisesta lainsäädännöstä, ja mitkä ovat perusteet tällaiselle käytännölle. Näin komissio voi arvioida oikeudelliselta kannalta arvoisan parlamentin jäsenen esiin nostamia kysymyksiä ja niiden toimien laajuutta, joihin komission on ryhdyttävä. Heti kun komissio on selvittänyt asian, se antaa yksityiskohtaisemman vastauksen.
KIRJALLINEN KYSYMYS E-3843/00 esittäjä(t): Glenys Kinnock (PSE) komissiolle. Kiinan kansantasavalta ja kivihiilikoksin polkumyyntitulli.



Virallinen lehti nro 174 E , 19/06/2001 s. 0164 - 0164



KIRJALLINEN KYSYMYS E-3843/00 esittäjä(t): Glenys Kinnock (PSE) komissiolle (7. joulukuuta 2000) Aihe: Kiinan kansantasavalta ja kivihiilikoksin polkumyyntitulli Päätöksellä 1238/2000/EHTY(1) vahvistettiin väliaikaisen polkumyyntitullin käyttöönotto Kiinan kansantasavallasta peräisin olevan, läpimitaltaan yli 80 millimetrin kappaleina olevan kivihiilikoksin tuonnissa. Polkumyyntimarginaali on yli 60 prosenttia ja hinnanalennus 29,5 prosenttia, minkä välittömänä seurauksena on 9,9 prosentin menetys yhteisön teollisuuden markkinaosuudessa. Jos päätöksestä tehdään lopullinen, tuloksena olisi ainoastaan vähäpätöinen lisäys läpimitaltaan yli 80 millimetrin kappaleina olevaa kivihiilikoksia yhteisössä käyttävien tuotantokustannuksissa, samanaikaisesti kun osittain korjattaisiin yhteisön teollisuudelle aiheutunutta vahinkoa. Voiko komissio vahvistaa, että jos väliaikaiset havainnot vahvistuvat, se aikoo viime vaiheessa määrätä lopullisia polkumyyntitoimia? Onko komissio tietoinen, että epäonnistuminen lopullisten toimien hyväksymisessä aiheuttaa todennäköisesti joidenkin tai kaikkien viiden yksityisen läpimitaltaan yli 80 millimetrin kappaleina olevan kivihiilikoksin tuottajan toiminnan pysyvän lopettamisen? Kaikki nämä tuottajat ovat sijoittuneet korkean työttömyyden alueille, ja toiminnan lopettamisen seurauksena jopa 1 600 välitöntä työpaikkaa vaarantuisi Euroopan unionissa, myös Walesissa. Pitääkö komissio sitä, että Kiinan kansantasavalta käyttää lapsityövoimaa ja sitä, että se on epäonnistunut ympäristönsuojelustandardien soveltamisessa siten, että ne eivät ole lähelläkään EU:n koksintuotannossa sovellettavia standardeja, epäreiluna taloudellisena etuna kansainvälisessä kaupassa? (1) EYVL L 141, 15.6.2000, s. 9. Pascal Lamyn komission puolesta antama vastaus (8. helmikuuta 2001) Pyydän arvoisaa parlamentin jäsentä tutustumaan vastaukseen, jonka komissio antoi Karin Riis-Jørgensenin suulliseen kysymykseen H-868/00 parlamentin joulukuun 2000 istunnon kyselytunnilla(1). Koska tutkimuksessa todettiin kiistattomasti, että polkumyyntiä esiintyy ja yhteisön tuotannonalalle aiheutuu vahinkoa, sekä pääteltiin, että polkumyyntitoimenpiteiden vaikutus tuotteen käyttäjiin olisi varsin vähäinen, komissio päätti 14. joulukuuta 2000 ottaa käyttöön lopulliset polkumyyntitoimenpiteet. (1) Keskusteltavat aiheet Euroopan parlamentissa (joulukuu 2000).
KIRJALLINEN KYSYMYS E-3868/00 esittäjä(t): Glyn Ford (PSE) komissiolle. WEEE ‐ sähkö- ja elektroniikkaromua koskeva direktiiviehdotus ‐ varaosat ja siirtymäkausi.



Virallinen lehti nro 187 E , 03/07/2001 s. 0074 - 0074



KIRJALLINEN KYSYMYS E-3868/00 esittäjä(t): Glyn Ford (PSE) komissiolle (8. joulukuuta 2000) Aihe: WEEE sähkö- ja elektroniikkaromua koskeva direktiiviehdotus varaosat ja siirtymäkausi Myöntääkö komissio sähkö- ja elektroniikkalaiteromua ja tiettyjen vaarallisten aineiden käytön rajoittamista sähkö- ja elektroniikkalaitteissa koskevien ehdotusten osalta sen tosiasian, että ennen vuotta 2008 markkinoille lasketut tuotteet on vapautettava tiettyjen vaarallisten aineiden käyttöä koskevasta kiellosta siirtymäkauden ajaksi? Jos komissio myöntää tämän tosiasian, millaista siirtymäkautta komissio on suunnitellut? Margot Wallströmin komission puolesta antama yhteinen vastaus kirjallisiin kysymyksiin E-3867/00, E-3868/00 ja E-3869/00 (23. helmikuuta 2001) Tiettyjen vaarallisten aineiden käytön rajoittamista sähkö- ja elektroniikkalaitteissa koskevan direktiiviehdotuksen(1) 4 artiklassa säädetään, että tällaisissa laitteissa käytettävät tietyt raskasmetallit ja bromatut palonestoaineet korvataan muilla aineilla 1. tammikuuta 2008 alkaen. Tämä vaatimus selvästikin koskee ainoastaan 1. tammikuuta 2008 jälkeen markkinoille saatettavia uusia laitteita eikä kyseisenä päivänä markkinoilla jo olevia laitteita. Tarkoitus ei ole kieltää sellaisten varaosien käyttöä, jotka sisältävät yhtä tai useampaa direktiiviehdotuksessa tarkoitettua ainetta, jos ennen vuotta 2008 ensimmäistä kertaa markkinoille saatettavien sähkö- ja elektroniikkalaitteiden toimivuus vaarantuisi ilman tällaisia varaosia. Komissio on parlamentin jäsenen kanssa samaa mieltä siitä, että muutoin sähkö- ja elektroniikkalaitteita voitaisiin joutua poistamaan käytöstä tarpeettomasti. (1) EYVL C 365 E, 19.12.2000.